1.

Chun críocha na hIarscríbhinne seo, beidh feidhm ag na sainmhínithe seo a leanas: 1.1. ciallaíonn “trealamh caighdeánach” cumraíocht bhunúsach feithicle atá feistithe leis na gnéithe go léir a éilítear faoi na gníomhartha rialála dá dtagraítear in Iarscríbhinn II a ghabhann le Rialachán (AE) 2018/858, lena n-áirítear na gnéithe go léir a fheistítear agus nach dteastaíonn aon sonraíocht bhreise maidir le cumraíocht ná leibhéal trealaimh ina leith; 1.2. ciallaíonn “trealamh roghnach” na gnéithe go léir nach bhfuil san áireamh sa trealamh caighdeánach a fheistítear ar fheithicil faoi fhreagracht an mhonaróra a fhéadfaidh an custaiméir a ordú; 1.3. ciallaíonn “mais agus an fheithicil réidh le hoibriú”: (a) i gcás mótarfheithicle: mais na feithicle, agus a humar breosla nó a humair bhreosla líonta ag ar a laghad 90 % dá toilleadh, lena n-áirítear mais an tiománaí, an bhreosla agus na leachtanna, agus í feistithe leis an trealamh caighdeánach i gcomhréir le sonraíochtaí an mhonaróra agus, nuair atá siad feistithe, mais an chabhalra, an chábáin, an chúpláin agus an rotha/na rothaí breise, chomh maith leis na huirlisí. (b) i gcás leantóra: mais na feithicle, lena n-áirítear an breosla agus na leachtanna, agus í feistithe leis an trealamh caighdeánach i gcomhréir le sonraíochtaí an mhonaróra agus, nuair atá siad feistithe, mais an chabhalra, an chúpláin, an rotha/na rothaí breise, agus na huirlisí; 1.4. ciallaíonn “mais an trealaimh roghnaigh” uasmhais na dteaglamaí trealaimh roghnaigh is féidir a fheistiú ar an bhfeithicil chomh maith leis an trealamh caighdeánach, i gcomhréir le sonraíochtaí an mhonaróra; 1.5. ciallaíonn “mais iarbhír na feithicle” an mhais agus an fheithicil réidh le hoibriú móide mais an trealaimh roghnaigh atá feistithe ar fheithicil faoi leith; 1.6. ciallaíonn “uasmhais ualaithe is incheadaithe go teicniúil (M)” an uasmhais arna leithdháileadh ar fheithicil ar bhonn a gnéithe déantúis agus a feidhmíochtaí dearaidh; áirítear leis an uasmhais ualaithe is incheadaithe go teicniúil de chuid leantóra nó leathleantóra, an mhais statach arna haistriú chuig an bhfeithicil tarraingthe agus í ceangailte; 1.7. ciallaíonn “uasmhais ualaithe is incheadaithe go teicniúil don chónasc (MC)” an uasmhais arna leithdháileadh ar chónasc mótarfheithicle agus leantóir amháin nó níos mó ar bhonn a gnéithe déantúis agus a feidhmíochtaí dearaidh, nó an uasmhais arna leithdháileadh ar chónasc aonad tarracóra agus leathleantóra; 1.8. ciallaíonn “uasmhais intarraingthe is incheadaithe go teicniúil (TM)” uasmhais leantóir amháin nó níos mó a bhféadfadh feithicil tarraingthe é a tharraingt, a fhreagraíonn don ualach iomlán a thras-seolann rothaí acastóra nó grúpa acastóirí chun na talún nuair atá siad ceangailte den fheithicil tarraingthe; 1.9. ciallaíonn “acastóir” gnáth-ais rothlaithe dhá roth nó níos mó, bíodh siad cumhacht-thiomáinte nó ag saor-rothlú, agus bíodh siad gcuid amháin nó níos mó atá suite sa phlána céanna, ingearach le fadlíne láir na feithicle; 1.10. ciallaíonn “grúpa acastóirí' líon acastóirí a bhfuil spásáil acastóra acu atá teoranta do cheann de na rothfhaid dá dtagraítear mar achar ”d' in Iarscríbhinn I a ghabhann le Treoir 96/53/CE agus a idirghníomhaíonn lena chéile de bharr dhearadh sonrach an chrochta; 1.11. ciallaíonn “acastóir aonair” acastóir nach féidir a mheas mar chuid de ghrúpa acastóirí; 1.12. ciallaíonn “uasmhais is incheadaithe go teicniúil ar an acastóir (m)” an mhais a fhreagraíonn don ualach ceartingearach statach uasta a thras-seolann rothaí an acastóra chun na talún , ar bhonn ghnéithe déantúis an acastóra agus na feithicle agus a bhfeidhmíochtaí dearaidh; 1.13. ciallaíonn “uasmhais is incheadaithe go teicniúil ar ghrúpa acastóirí (μ)” an mhais a fhreagraíonn don ualach ceartingearach statach uasta incheadaithe a thras-seolann rothaí an ghrúpa acastóirí chun na talún, ar bhonn ghnéithe déantúis an ghrúpa acastóirí agus na feithicle agus a bhfeidhmíochtaí dearaidh; 1.14. ciallaíonn “cúpláil” gaireas meicniúil lena n-áirítear nithe comhpháirte mar a shainmhínítear i míreanna 2.1. go 2.6. de Rialachán Uimh. 55 ó Choimisiún Eacnamaíochta na Náisiún Aontaithe don Eoraip (UN/ECE) (1) agus gaireas gearr-chúplála mar a shainmhínítear i mír 2.1.1. de Rialachán Uimh. 102 ó Choimisiún Eacnamaíochta na Náisiún Aontaithe don Eoraip (UN/ECE) (2); 1.15. ciallaíonn “pointe cúplála” lár comhghreamúcháin an chúpláin atá feistithe ar fheithicil a tharraingítear laistigh den chúplán atá feistithe ar fheithicil tharraingthe; 1.16. ciallaíonn “mais an chúpláin” mais an chúpláin féin agus gach páirt is gá chun an cúplán a chur i gceangal leis an bhfeithicil; 1.17. ciallaíonn “uasmhais is incheadaithe go teicniúil ag an bpointe cúplála” : (a) i gcás feithicil tarraingthe, an mhais a fhreagraíonn don ualach ceartingearach statach uasta incheadaithe ar phointe cúplála (luach “S” nó “U”) de chuid feithicle tarraingthe, ar bhonn ghnéithe déantúis an chúpláin agus na feithicle tarraingthe; (b) i gcás leathleantóra, leantóir acastóra láir, nó leantóir barra tarraingthe docht, an mhais a fhreagraíonn don ualach ceartingearach statach uasta incheadaithe (luach “S” nó “U”) atá le tras-seoladh ag an leantóir chun na feithicle tarraingthe ag an bpointe cúplála, ar bhonn ghnéithe déantúis an chúpláin agus an leantóra; 1.18. ciallaíonn “mais na bpaisinéirí” mais arna rátáil de réir chatagóir na feithicle arna iolrú faoin líon ionad suí lena n-áirítear, más ann dóibh, ionaid suí don chriú agus líon na ndaoine ina seasamh, gan an tiománaí a áireamh; 1.19. ciallaíonn “mais an tiománaí” mais arna rátáil ag 75 kg suite ag pointe tagartha suí an tiománaí; 1.20. ciallaíonn “pá-mhais” an difríocht idir an uasmhais ualaithe is incheadaithe go teicniúil agus an mhais agus an fheithicil réidh le hoibriú arna méadú ag mais na bpaisinéirí agus mais an trealaimh roghnaigh; 1.21. ciallaíonn “fad” an toise arna shainmhíniú i bpointí 6.1.1., 6.1.2. agus 6.1.3. de Chaighdeán ISO 612:1978; tá feidhm ag an sainmhíniú sin freisin maidir le feithiclí altacha comhdhéanta de dhá chuid nó níos mó; 1.22. ciallaíonn “leithead” an toise arna shainmhíniú i bpointe 6.2. de Chaighdeán ISO 612:1978; 1.23. ciallaíonn “airde” an toise arna shainmhíniú i bpointe 6.3. de Chaighdeán ISO 612:1978; 1.24. ciallaíonn “rothfhad” an méid seo a leanas: (a) maidir le mótarfheithiclí agus leantóirí barra tarraingthe, an fad cothrománach idir lár an chéad acastóra agus an acastóra deiridh; (b) maidir le leantóirí acastóra láir, leathleantóirí agus leantóirí barra tarraingthe, an fad idir acastóir ceartingearach an chúpláin agus lár an acastóra deiridh; 1.25. ciallaíonn “spásáil acastóirí” an fad idir dhá acastóir i ndiaidh a chéile; maidir le leantóirí acastóra láir, leathleantóirí agus leantóirí barra tarraingthe docht, is í an chéad spásáil acastóírí an fad cothrománach idir acastóir ceartingearach na chéad chúplála agus lár an chéad acastóra; 1.26. ciallaíonn “rian” an fad dá dtagraítear i bpointe 6.5. de Chaighdeán ISO 612:1978; 1.27. ciallaíonn “rith an chúigiú roth” an fad dá dtagraítear i bpointe 6.19.2. de Chaighdeán ISO 612:1978, agus an nóta dá dtagraítear i bpointe 6.19. den chaighdeán céanna á chur san áireamh; 1.28. ciallaíonn “ga feistithe tosaigh an leathleantóra” an fad cothrománach ó acastóir an phionna cinn aise go haon pointe ag tosach an leathleantóra; 1.29. ciallaíonn “starradh tosaigh” an fad cothrománach idir an plána ceartingearach a théann tríd an gcéad acastóir, nó trí acastóir an phionna cinn aise i gcás leathleantóra, agus an pointe is faide chun tosaigh ar an bhfeithicil; 1.30. ciallaíonn “starradh cúil” an fad cothrománach idir an plána ceartingearach a théann tríd an acastóir cúil deiridh agus an pointe is faide ar chúl den fheithicil; i gcás ina bhfuil cúplán feistithe ar an bhfeithicil nach féidir a bhaint di, is é an pointe is faide ar chúl den fheithicil an pointe cúplála; 1.31. ciallaíonn “fad na láithreach lódála” an fad ón bpointe inmheánach is faide chun tosaigh go dtí an pointe inmheánach is faide ar chúl den áit lasta, arna thomhas go cothrománach i bhfadphlána na feithicle; 1.32. ciallaíonn “cúl-luascadh” an fad idir an pointe tosaigh agus an pointe foircneach iarbhír a shroichtear ag cúl feithicle agus í á hionramháil sna dálaí arna sonrú i bpointe 8 de Roinn B de Chuid 2 nó i bpointe 7 de Roinn C de Chuid 2 den Iarscríbhinn seo; 1.33. ciallaíonn “gaireas ardaithe acastóra” sásra arna fheistiú ar fheithicil chun an t-acastóir a ardú den talamh go hiomlán agus é a ísliú chuig an talamh; 1.34. ciallaíonn “acastóir ardaithe” acastóir is féidir a ardú óna ghnáthshuíomh agus é a ath-ísliú le gaireas ardaithe acastóra; 1.35. ciallaíonn “acastóir inluchtaithe” acastóir ar féidir an t-ualach air a athrú gan an t-acastóir a ardú le gaireas ardaithe acastóra; 1.36. ciallaíonn “aerchrochadh” córas crochta arb é an sprionga aeir is cúis le ar a laghad 75 % den éifeacht sprionga; 1.37. ciallaíonn “aicme bus nó cóiste” sraith feithiclí mar a shainmhínítear i míreanna 2.1.1. agus 2.1.2. de Rialachán Uimh. 107 – forálacha aonfhoirmeacha a bhaineann le feithiclí i gcatagóir M2 nó M3 i ndáil lena ndéantús ginearálta (3); 1.38. ciallaíonn “feithicil altach” feithicil i gcatagóir M2 nó M3 mar a shainmhínítear i mír 2.1.3. de Rialachán Uimh. 107 de chuid NA; 1.39. ciallaíonn “ualach doroinnte” ualach nach féidir, chun críocha iompar de bhóthar, é a roinnt ina dhá ualach nó níos mó gan costas míchuí nó riosca damáiste agus, mar gheall ar a mhais nó a thoise, nach féidir a iompar i bhfeithicil a gcomhlíonann a maiseanna agus a toisí an uasmhais agus leis na toisí uasta údaraithe atá i bhfeidhm i mBallstát.